นายกรัฐมนตรี ตรวจเยี่ยมแนวทางการพัฒนาชุมชนเข้มแข็ง ที่โรงพยาบาลบึงนาราง จังหวัดพิจิตร
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ตรวจเยี่ยมแนวทางการพัฒนาชุมชนเข้มแข็ง ที่โรงพยาบาลบึงนาราง จังหวัดพิจิตร ต้นแบบของการเสริมสร้างชุมชนเข้มแข็ง โดยประชาชนทุกภาคส่วนในพื้นที่ร่วมมือกันพัฒนาต่อยอดความสำเร็จในการจัดการด้านสาธารณสุขขับเคลื่อนจนเกิดผลเป็นรูปธรรม นายกรัฐมนตรี กล่าวชื่นชมการมีส่วนร่วมของประชาชนชาวบึงนาราง ที่ร่วมมือแก้ไขปัญหาต่างๆ ให้ผ่านพ้นไปได้เป็นอย่างดี โดยเฉพาะในช่วงการแพร่ระบาดของโรคโควิด-19  ย้ำว่าการลงพื้นที่วันนี้ เพื่อรับฟังปัญหาของประชาชนและจะจัดสรรงบประมาณให้ตรงกับความต้องการมากที่สุด ตามลำดับความเร่งด่วนและตามความเดือดร้อนของประชาชนแต่ละพื้นที่ รัฐบาลจะกระจายวบประมาณให้กับทุกภาคใกล้เคียงกัน และเป็นไปอย่างเหมาะสม โดยหน่วยงานภาครัฐทุกระดับ ต้องมีการปรับแผนงาน โครงการ จากข้อมูลพื้นฐานของแต่ละกระทรวงให้สอดคล้องกับปัญหาของแต่ละพื้นที่ นอกจากนี้ ยังติดตามแนวทางการบริหารจัดการน้ำ การพัฒนาคุณภาพชีวิตความเป็นอยู่ของประชาชน สร้างความมั่นคงและความเท่าเทียมให้ประชาชนสามารถเข้าถึงบริการสาธารณสุขอย่างสะดวกในทุกพื้นที่  เมื่อเสร็จภารกิจที่โรงพยาบาลบึงนารางแล้ว นายกรัฐมนตรี เดินทางไปยังโรงพยาบาลบางมูลนาก ซึ่งก็เป็นโรงพยาบาลแม่ข่ายดูแลและรับส่งต่อผู้ป่วยจากอำเภอข้างเคียง 4 อำเภอ เพื่อติดตามและขับเคลื่อนความจำเป็นเร่งด่วนด้านสาธารณสุขในพื้นที่ พร้อมเดินทักทายประชาชนอย่างเป็นกันเองและเยี่ยมชมผลิตภัณฑ์ของดี อำเภอบึงนาราง พร้อมตรวจเยี่ยมภายในโรงพยาบาลที่รับผู้ป่วยนอก 100% และจุดเตรียมก่อสร้างพื้นที่หอผู้ป่วยใน ก่อนเดินทางไปตรวจเยี่ยมแนวทางการพัฒนาชุมชนคุณธรรม ที่โรงพยาบาลบางมูลนาก